RESOLUCIÓN do 17 de novembro de 2006, da División de Recursos Humanos e Desenvolvemento Profesional, pola que se abre o prazo para que determinado persoal da categoría de pediatra de atención primaria solicite o recoñecemento do grao I de carreira profesional.
SERVIZO GALEGO DE SAÚDE — III. OUTRAS DISPOSICIÓNS — 24/11/2006

De conformidade co Decreto 155/2005, do 9 de xuño (DOG nº 112, do 13 de xuño), o persoal estatutario pertencente ás categorías de licenciados sanitarios que obtivese a condición de fixo e praza en propiedade con ocasión dos procesos executados ao abeiro da Lei 16/2001, e cumpra os requisitos establecidos no propio decreto, poderá acceder ao grao I de carreira profesional con efectos do 1 de xullo de 2006.
Consonte o referido decreto corresponde a este centro directivo ditar a resolución de apertura do prazo para a presentación de solicitudes.
Por Resolución do 30 de maio de 2006 (DOG nº 106, do 5 de xuño) foi aberto o prazo de solicitude do mencionado grao de carreira profesional para o persoal das ditas categorías, agás a de pediatra de atención primaria, cuxa fase de provisión estaba nese momento en tramitación como consecuencia do atraso producido pola execución de diversas sentenzas da xurisdición contencioso-administrativa.
Unha vez rematada a dita fase e o proceso extraordinario de consolidación de emprego pola resolución deste centro directivo do 18 de outubro de 2006 (DOG nº 210, do 31 de outubro) procede iniciar, após o remate do prazo de toma de posesión das prazas adxudicadas, o prazo de presentación de solicitudes e o procedemento que permita ao novo persoal estatutario fixo da categoría de pediatra de atención primaria acceder ao recoñecemento do grao I nas mesmas condicións e cos mesmos efectos económicos -1 de xullo de 2006- que o resto do colectivo.
En consecuencia, en uso da facultade outorgada no decreto, esta división
RESOLVE:
Primeiro.-Obxecto.
Esta resolución ten por obxecto abrir o prazo para que o persoal estatutario fixo da categoría de pediatra de atención primaria, nomeado por Resolución do 18 de outubro de 2006 (DOG nº 210, do 31 de outubro), presente as solicitudes e a documentación acreditativa dos requisitos para o acceso ao grao I de carreira profesional.
Segundo.-Ámbito de aplicación e requisitos.
Poderá solicitar o recoñecemento do grao I o persoal estatutario pertencente á categoría de pediatra de atención primaria que teña obtido a condición de fixo e praza en propiedade nas institucións sanitarias do Sergas en virtude da Resolución do 18 de outubro de 2006 (DOG nº 210, do 31 de outubro) e cumpra os seguintes requisitos:
a) Toma de posesión da praza no prazo habilitado pola referida Resolución do 18 de outubro de 2006.
b) Ter prestados polo menos 5 anos de servizos na mesma categoría ou especialidade, antes do 1 de xullo de 2006, no réxime estatutario. Para estes efectos computaranse os servizos, previos á resolución de integración no réxime estatutario, prestados baixo outro réxime xurídico. Este requisito acreditarase mediante certificación de servizos prestados emitida polo centro ou centros correspondentes.
c) Estar en situación de activo ou asimilada, de conformidade co establecido na Lei 55/2003, do 16 de decembro, do Estatuto marco, no prazo habilitado para a presentación de solicitudes. Este requisito acreditarase mediante certificación de servizos prestados emitida pola Xerencia a que figure adscrita a praza da que se tomou posesión.
d) Ter participado nos exercicios 2001-2005 nos obxectivos asistenciais, reflectidos nos programas especiais do complemento de produtividade variable da institución do Sergas na que estivese prestando servizos, e acreditar o seu cumprimento nun 70% en cada un dos cinco exercicios ou nun 75% de promedio nos ditos exercicios, sen prexuízo do establecido na disposición terceira. Esta acreditación realizarase mediante certificación do director xerente do centro de que se trate de conformidade coa avaliación efectuada por este concepto.
Terceiro.-Excepcións en situacións especiais.
Quedan exceptuados da acreditación do requisito a que se refire a alínea d) da disposición segunda
os períodos de tempo en que o persoal permanecese nalgunha das seguintes situacións:
a) Situación de excedencia forzosa a que se refiren os artigos 11.1º e 11.3º e 13 do derrogado Estatuto xurídico do persoal médico da Seguridade Social, aprobado polo Decreto 3160/1966, do 23 de decembro.
b) Situación de excedencia especial en activo a que se refire o artigo 13 do derrogado Estatuto xurídico do persoal médico da Seguridade Social, aprobado polo Decreto 3160/1966, do 23 de decembro.
c) Situación de servizos especiais a que se refire o artigo 64 da Lei 55/2003, do 16 de decembro, do Estatuto marco do persoal estatutario dos servizos de saúde.
d) Os períodos de permisos sindicais.
e) Excedencia por coidado de familiares.
f) Licenza por maternidade, incapacidade temporal e comisión de servizos.
Cando por razóns da organización do traballo establecida, un profesional non puidese acreditar a súa participación nos programas de obxectivos do complemento de produtividade variable, quedará exonerado do requisito a que se refire a alínea d) da disposición segunda desta resolución. Nestes supostos o xerente do centro emitirá certificación acreditativa deste particular, así como informe detallado da participación do profesional nos resultados da actividade do centro conforme se estableza nas condicións da avaliación.
Cuarto.-Prazo de presentación de solicitudes.
Cada participante deberá cubrir unha única solicitude axustándose necesariamente ao modelo que figura como anexo desta resolución.
O profesional deberá presentar a solicitude a través de calquera dos procedementos do artigo 38 da Lei 30/1992, do 26 de novembro, advertindo que na folla de solicitude debe figurar o selo de rexistro, quedando os orixinais en poder da Administración e expedindo copia para o interesado. A solicitude deberá dirixirse á División de Recursos Humanos e Desenvolvemento Profesional do Sergas e presentarse no prazo que se inicia o 11 de decembro de 2006 e finaliza o 10 de xaneiro de 2007.
O modelo de solicitude está publicado na páxina web do Sergas (www.sergas.es).
Santiago de Compostela, 17 de novembro de 2006.
Antonio José Fernández Paniagua
Director xeral da División de Recursos Humanos e Desenvolvemento Profesional